Vrou jammer oor rassistiese uitsprake ná rooftog‘n Skermskoot uit die video wat deur eNCA op YouTube gelaai is. Vicki Momberg, die eiendomsagent wat in die sop beland het oor rassistiese uitsprake, het Donderdag in die hof verskyn. Momberg se advokaat, Nardus Grove, het gesê sy kliënt is jammer oor die voorval en het versoek hy moet dit so aan die publiek oordra. Dit kom ná ŉ video aan die lig gekom het wat wys hoe Momberg op haar selfoon praat en die k-woord gebruik en vir iemand sê swart mense in Johannesburg is “verskriklik” en sy is keelvol daarvoor. Die video is geneem oomblikke nadat ŉ grypdief haar motorvenster in Februarie stukkend geslaan het. Grove het in die Randburg-landdroshof versoek dat die saak nie regstreeks op televisie uitgesaai word nie. Momberg staan tereg op aanklagte van crimen injuria. Yusuf Baba, die staatsaanklaer, het vroeër ŉ aansoek by landdros Penny Viljoen ingedien waarin verskeie mediahuise versoek het om die saak regstreeks uit te saai. Grove het die aansoek teengestaan en gesê dit is “sensasiesoekend” en sal sy kliënt se loopbaan vernietig. “Dit was traumaties en sy het geknak. Sy het nog altyd ŉ baie goeie verhouding met haar kliënte van alle rasse gehad,” het Grove gesê. Grove het aangevoer Momberg wil nie as ŉ rassis gebrandmerk word nie, aangesien sy nie een is nie. Sy het ook ŉ geskrewe verskoning voorberei. Phindi Louw, woordvoerder van die Nasionale Vervolgingsgesag (NVG), het getuig die NVG is ten gunste daarvan dat die saak uitgesaai word, omdat “die publiek die reg het om te weet”. Landdros Viljoen het egter die aansoek van die hand gewys en die saak tot 1 Augustus uitgestel.